Neuvoston päätöslauselma, annettu 31 päivänä maaliskuuta 1995, yhteistyöstä nuorisotiedotuksen ja nuorisoa koskevien selvitysten alalla



Virallinen lehti nro C 207 , 12/08/1995 s. 0005 - 0007



NEUVOSTON PÄÄTÖSLAUSELMA, annettu 31 päivänä maaliskuuta 1995, yhteistyöstä nuorisotiedotuksen ja nuorisoa koskevien selvitysten alalla (95/C 207/02) 1. Neuvosto korostaa nuorille suunnatun ja nuoria koskevan tiedottamisen merkitystä Euroopassa liikkuvuutta ja eurooppalaisuutta edistävänä tekijänä, sekä tarvetta ryhtyä yhdessä suunniteltaviin toimiin tällä alalla. Neuvosto toteaa, että useimmissa jäsenvaltioissa on olemassa nuorille suunnattuja tiedotuspalveluja, jotka tukeutuvat yhteisiin periaatteisiin, kuten niihin, jotka on määritelty erityisesti Euroopan unionin neuvoston ministerikomitean suosituksessa N:o R(90)7 (Euroopassa nuorille annettavia neuvoja ja tietoa). Neuvosto on tyytyväinen nuorisotiedotuksen alalla vuodesta 1988 lähtien harjoitettuihin yhteistyöpannisteluihin, jotka ovat johtaneet siihen, että neuvosto ja neuvostossa kokoontuvat nuorisoasioista vastaavat ministerit hyväksyivät 26 päivänä kesäkuuta 1991 päätöslauselman ensisijaisista toimista nuorisoalalla, ja joiden ansiosta nuorisotiedotus ja nuorisoa koskevat selvitykset ovat "Nuorten Eurooppa III" -ohjelmaan suunniteltujen viiden toimintamuodon joukossa. 2. Neuvosto on päättänyt vahvistaa yhteistyötä seuraavilla alueilla: - nuorisotiedotukseen osallistuvien tiedottajien, sosiaaliohjaajien ja ammatti- tai vapaaehtoiskasvattajien kouluttaminen; - jäsenvaltioiden nuorisotiedotuksen rakenteiden yhdistämien verkostoksi; - Euroopan unionin jäsenvaltioiden nuorisoa koskevat, säännöllisin väliajoin laadittavat selvitykset. a) Koulutus: Neuvosto toteaa yhtäältä, että nuorilla on tarve tuntea paremmin Euroopan unionin maat ja toimielimet, jotta he pystyisivät täydellisesti hyötymään Euroopan kansalaisuudestaan ja oikeudestaan liikkua vapaasti Euroopassa, ja toisaalta, että tiedotuspalvelujen henkilökunnalla on vastaanottaessaan, tiedottaessaan ja nuoria neuvoessaan keskeinen osa tiedonvälityksessä. Neuvosto korostaa näin ollen olevan sopivaa, että henkilökuntaa rohkaistaan ottamaan toimissaan huomioon eurooppalainen ulottuvuus. Tästä syystä neuvosto toivoo, että nuorisotiedotukseen osallistuvat henkilöt saisivat koulutusta, jonka myötä he voisivat - oppia tuntemaan paremmin jäsenvaltiot ja niiden käytännöt nuorisotiedotuksen alalla, - saada tietoa yhteisön ohjelmista olemalla yhteydessä näiden ohjelmien toteutuksesta kansallisella tasolla vastaaviin tahoihin ja asianomaisiin palveluihin yhteisötasolla. b) Verkostointi: Neuvosto ottaa huomioon multimedian kehittymiseen liittyvät nykyhetken edistysaskeleet ja on sitä mieltä, että tämä uusi teknologia koskee erityisesti tiedon tuottajia, julkaisijoita ja levittäjiä. Ottaen huomioon jäsenvaltioiden tiedotukseen liittyvien rakenteiden välisestä yhteistyöstä saatu aikaisempi kokemus, neuvosto korostaa, että olisi eduksi tehostaa näiden rakenteiden verkostointia ja ottaa samalla huomioon jo olemassa olevat tiedotusverkostot. Näin ollen neuvosto huomauttaa, että nykyinen teknologia tarjoaa yhä lisääntyviä yhteistyön mahdollisuuksia. Neuvosto myöntää, että on tärkeää helpottaa nuorten suoraa tai välillistä pääsyä tämäntyyppisiin verkostoihin. Neuvosto toivoo, että toteutettaisiin toimenpiteitä, joilla edistetään verkostojen kautta tapahtuvaa, liikkuvuuteen ja vaihtoihin (esimerkiksi opinnot, työ, majoitus, vapaa-aika, liikennevälineet) liittyvien tietojen keräämistä koskevaa yhteistyötä. Päämääränä on mahdollistaa kohdennettujen, jäsenvaltioiden kielillä annettujen tietojen nopea vaihto, tietokantojen rikastaminen ja päivittäminen sekä korkeatasoisen tiedon tarjoaminen nuorille. c) Säännöllisin väliajoin suoritettavat selvitykset: Neuvosto arvioi olevan eduksi, että säännöllisin väliajoin olisi saatavissa tieteellisiin menetelmiin perustuvia selvityksiä, kyselyjä ja tilastoja, jotta saataisiin tietoa nuorten odotuksista ja tarpeista sekä tekijöistä, jotka vaikuttavat heidän elämäänsä. Näiden selvitysten, kyselyjen ja tilastojen olisi keskityttävä määrättyihin aloihin ottaen samalla huomioon eurooppalainen ulottuvuus ja erityisesti liikkuvuus. 3. Näiden kolmen Euroopan tason yhteistyöalan kehittämisessä on otettava huomioon jäsenvaltioiden nuorille suunnattuun ja nuoria koskevaan tiedottamiseen tarkoitettujen rakenteiden organisointi. Neuvosto - arvioi näillä kolmella alalla olevan etuoikeus toteutettaessa nuorisotiedotuksen alan yhteistyöpolitiikkaa, jollaista esitetään nimenomaan "Nuorten Eurooppa III" -ohjelmassa nuorten ja yhteisön välisen vuoropuhelun edistämiseksi; - korostaa Euroopan unionin neuvoston kanssa tällä alalla tapahtuvan läheisen yhteistyön merkitystä; - kehottaa komissiota ottamaan huomioon aloitteiden seurannan näillä kolmella alalla arviointiraportissa, jota esitetään "Nuorten Eurooppa III" -ohjelman käynnistävän päätöksen 9 artiklassa.